7 kitsfeite oor jongste ‘Toks & Tjops’Rikus de Beer is een van die nuwe aanbieders van ‘Toks & Tjops’. (Foto: verskaf) Die twaalfde seisoen van die gewilde rugbygeselsprogram, Toks & Tjops, skop vanaand (10 Februarie) af – dié keer op ’n splinternuwe stel met ’n spoggerige nuwe baadjie. Hier is sewe feite oor die jongste seisoen van Toks & Tjops voordat jy later vanaand voor die kassie, of eerder by die losie, inskuif. Rikus de Beer (Radio Raps), Hamilton Wessels en Rika Nieuwoudt sluit dié seisoen by Breyton Paulse en Janina Oberholzer as aanbieders van die program aan. Hulle sal op weekliks op roterende basis aan’t stuur van sake wees. Die 12de seisoen skop op ’n splinternuwe stel, ’n kroeg wat bekend staan as “die losie”, af. Oud-rugbytruie van Jean de Villiers en Breyton Paulse sal op die mure van die nuwe stel pryk. Toks & Tjops skop vanjaar met ’n nuwe temalied, geskryf en opgevoer deur Robbie Wessels, af. Die nuwe formaat van die program sluit ook ’n paneel kenners, gelei deur Breyton Paulse, in. Voormalige Springbokkaptein, Jean de Villiers, voormalige Springbokspeler, dr. Jannie du Plessis en Jonathan Mokuena vorm deel van hierdie paneel kenners. Braaimeester, Tommy Dickson, alombekend en -geliefd as Vaaitjie, hou die kole steeds lekker warm en sal deur die loop van die seisoen heerlike disse voorberei. Die weeklikse gehoor in die ateljee gaan voorts ook meer betrek word by die regstreekse uitsending van die program. Liebie Opperman, vervaardiger van Toks & Tjops beloof ’n dinamiese span wat weekliks die program op die lug sal sit. “Ons trek ’n nuwe baadjie aan, maar die hart van die program bly dieselfde.”